**Tisztelt Igazgató Úr/Asszony!**

**Kedves Testnevelő, Felkészítő Kollégák!**

Szeretettel invitáljuk Önökön keresztül az általános és középiskolák diákjait a **III.** **Buzánszky Jenő Országos Sporttörténeti Vetélkedő**re. ***A megmérettetés résztvevői lehetnek az oktatási intézmények 5-13. évfolyamos diákjai.***

**A verseny támogatói:**

Dombóvár Város Önkormányzata

Tamási Tankerületi Központ

**A verseny fővédnöke: Győr Béla, a Magyar Olimpiai Akadémia főtitkára**

**A verseny védnökei: Pintér Szilárd, Dombóvár város polgármestere, Csike Tamás, a Tamási Tankerületi Központ igazgatója**

***A vetélkedő fő célja*** ***az***, hogy a diákok megismerjék Dombóvár díszpolgára, a helyi gimnázium világhírű öregdiákja, Buzánszky Jenő sportsikereit. Különös aktualitást ad ennek a célnak az, hogy az Aranycsapat világhírű játékosa 2025. május 4-én lenne 100 esztendős, s e centenárium tiszteletére szülővárosa emlékévet hirdetett meg.

A vetélkedő másik célja, hogy ébren tartsa a diákokban a magyar sikerek, a magyar sportolók iránti tiszteletet és rajongást, ezért került be az idei év témakörei közé a 2024. évi labdarúgó Európa-bajnokság és az idei évi párizsi nyári olimpia.

*A vetélkedő szervezői szeretnék bizonyítani, hogy van igény Magyarországon a nívós sporttörténeti vetélkedőkre, s céljuk igazolni, hogy szükség lenne egy olyan rangos országos versenyre, amelyen a legjobbak tanulmányi többletpontokat kapnak a felsőoktatási felvételi eljárásban.*

***A verseny ötletgazdája és szervezője***: Dr. Szenyéri Zoltán, a Dombóvári Illyés Gyula Gimnázium igazgatója

***A verseny időpontja és helye: 2024. november 29. (péntek) 11 óra, Dombóvár, Tinódi Ház (Művelődési Ház) előtere.***

***Minden iskola maximálisan 4-4 tanulót nevezhet a versenyre.***Ha intézményenként többen érdeklődnek, akkor arra kérünk mindenkit, hogy tartsanak saját otthoni selejtezőket és válasszák ki a 4 legjobb versenyzőt.

***A tanulók egyénileg vesznek részt a versenyben****.* Azok az iskolák, amelyek legalább 3 tanulót neveznek, részt vesznek a csapatversenyben is az öttusa sportághoz hasonló módon, ahol csapateredményt az egyéni pontszámok összeadásával hirdetnek. (4 tanuló nevezése esetén a három legjobb eredménye számít bele a csapatversenybe.)

***A nevezés határideje***: **2024. november 11. (hétfő) 12,00 óra.** **Nevezni a szervező hivatalos e-mail címére küldve lehet**: szenyerizoltan@illyes-dombovar.hu . A nevezéskor a versenyzők neveit, évfolyamát, a felkészítő tanárt, a tanár telefonszámát és e-mail címét, az iskola nevét kell megadni.

***A vetélkedő témái:***

* ***Buzánszky Jenő életrajza***, sportsikerei. ***Az Aranycsapat*** sikereivel, tagjaival kapcsolatos kérdések, feladatok. ***Az 1954-es labdarúgó világbajnoksággal kapcsolatos érdekességek, statisztikai adatok.*** (A tudnivalókat teljes egészében tartalmazza a segédanyag.)
* ***A 2024-es labdarúgó Európa-bajnokság*** eseményei és eredményei, az eddigi labdarúgó Európa-bajnokságok legfontosabb érdekességei. (A tudnivalókat teljes egészében tartalmazza a segédanyag.)
* ***A párizsi 2024-es nyári olimpián a*** magyar sportolók által elért pontszerző helyezések (1-6. között), érmeseink olimpiákon szerzett további helyezései és fotói. Az olimpia nemzetközi és magyar vonatkozású érdekességei. (A tudnivalókat teljes egészében tartalmazza a segédanyag.)

***A vetélkedő témáihoz szükséges segédanyagot a jelentkezéskor megadott e-mail címre küldjük.*** *Az olimpiai eredményeknél csak a helyezéseket kell ismerni, a versenyzők életrajzi adatait, a helyezésekhez kapcsolódó konkrét idő- vagy másféle eredményeket nem kell tudni.*

***Minden témakörre igaz, hogy csak azokat a kérdéseket, megoldásokat, adatokat, képeket kell ismerni, amelyeket a segédanyagban közzétettünk.***

A labdarúgással és az olimpiával kapcsolatos témakörökben csak az előre megadott kérdések szerepelhetnek, de nem biztos, hogy ugyanilyen módon fognak előkerülni, hanem lehetséges, hogy valamilyen más feladattípusban. ***A kérdéseket és a válaszokat tehát értő módon kell elsajátítani.*** Pl. Mikor érettségizett Buzánszky Jenő a dombóvári gimnáziumban? Válasz: 1943 – akkor az is fontos, hogy egyáltalán a dombóvári gimnáziumban érettségizett, s lehet másféle összefüggésben ez is feladat.

*A versenyzők ismerjék az olimpiai helyezések nem hivatalos pontozását, tehát azt, hogy az 1. hely 7 pontot, a 2. 5 pontot, a 3. 4 pontot, a 4. 3 pontot, az 5. 2 pontot és végül a 6. 1 pontot ér.*

A párizsi magyar olimpiai érmeseknél a feldolgozás szempontja legyen, hogy ki mennyi érmet és helyezést nyert a 2024-es olimpián, ill. összesen mennyi és milyen fajtájú éremmel és helyezéssel rendelkezik TELJES SPORTPÁLYAFUTÁSÁBAN. Csak azok a fényképek kerülhetnek elő a versenyben, amiket közreadtunk.

A felkészülésnél jusson figyelem arra is, hogy *az egyes sportágakon belül* milyen helyezéseket, pontszámokat értünk el Párizsban.

***A vetélkedő várható forgatókönyve:***

11 óra – ünnepélyes megnyitó

11,15 - 60 perces írásbeli teszt

12,15 óra – ebéd a diákok és a felkészítő (kísérő) tanárok számára

13,30 óra – szóbeli forduló – ***a legjobb 24 versenyző kerül be ebbe a fordulóba***, a versenyzők az írásbelin szerzett pontjaikat magukkal viszik. A tanulók egyszerre és ugyanazon feladatokkal versenyeznek.

15,00 óra – ***szóbeli forduló nyomógombos berendezésekkel***. ***A legjobb 12 versenyző méri össze a tudását.*** Itt a tárgyi tudás mellett a gondolkodási gyorsaságnak is komoly szerepe lesz. A felkészülés könnyítése érdekében ehhez a fordulóhoz a felhívás végén külön játékleírást mellékeltünk.

A 12 tanuló közül egyszerre 4 fő szerepel egy játékgépes fordulóban. Az írásbeli és szóbeli forduló pontjait összesítjük e forduló előtt, s a sorrend alapján alakul ki, hogy ki játszik egymással. Az első fordulóban az addigi 1., 6., 7. és 12. helyezett küzd meg egymással. Utána a 2., 5., 8., és 10. helyezett versenyző, végül pedig a 3., 4., 9. és 11. helyen álló versenyzők fognak vetélkedni. A második és egyben utolsó körben a versenyben élen álló négy tanuló egy szuperdöntőben egymás ellen fog versenyezni.

***A végső sorrendet a három fordulóban szerzett együttes pontszám fogja kialakítani.***

16,00 óra – eredményhirdetés

***Díjazás:*** az egyéni verseny 1-8. helyezett tanulói és felkészítő tanáraik értékes könyvjutalomban részesülnek. Az 1-3. helyezett érmet is kap. Az 1-4. helyezett csapatok tagjai és felkészítői szintén könyvjutalomban részesülnek, az 1-3. helyezettek érmeket is kapnak. A további helyezettek oklevelet vehetnek át.

Mindenkit tisztelettel üdvözöl és jó felkészülést, kellemes tanulást kíván

 Dr. Szenyéri Zoltán

 igazgató, szervező

**A nyomógombos géppel lezajló forduló leírása**

A forduló a dombóvári gimnázium nyomógombos játékgépjének felhasználásával kerül megrendezésre. ***A kérdések tematikusan lesznek csoportosítva.*** Pl. párizsi olimpiai bajnokok vagy Aranycsapat. A címek lehetnek tréfásak is, nem feltétlenül árulják el a versenyzőknek rögtön, hogy mivel kapcsolatosak. Ha kikérik a témakörön belül az első kérdést, akkor a játékvezető természetesen elmagyarázza a témakör tartalmát, s hogy milyen jellegű válaszokat vár el a feladat.

***Minden fordulóban 5 témakör fog játszani, s ezekhez 6-6 kérdés tartozik hozzá***. Először egy villámkérdésre adott gyors első jó válasz alapján derül majd ki, melyik versenyző válogat majd a témákból először, utána ***mindig az kér kérdést, aki az utolsó jó választ adta, ha nem volt válaszadó, akkor a vezető versenyző.*** Ha rossz válasz hangzott el, akkor a nem válaszoló versenyzők közül a legrosszabb pontszámmal álló választhatja a következő kérdést.

A kérdésekhez tartozik egy pontszám érték 1000, 2000, 3000, 4000, 5000, 8000 pont értékben. Ha a játékos tudja a választ, ennyi pontot kap, ha nem tudja, ezt a pontszámot levonjuk addig megszerzett pontjaiból. (Így tehát negatív pontszámot is lehet elérni!) Tehát csak akkor érdemes majd válaszolni, ha tudjuk valóban a választ.

**AZ VÁLASZOLHAT, AKINEK ÉG A LÁMPÁJA**. A játékgépen ugyanis mindenkinek lesz egy nyomógombja, azt kell benyomni, s csak a leggyorsabb válaszolhat, ha ég a lámpája. ***Rossz válasz esetén más játékos nem adhatja meg a választ, tehát pontot rabolni így nem lehet.*** A kérdéseket úgy kell kérni, hogy a játékosok megadják a témakör nevét és pontszámát – pl. Buzánszky 5000 vagy Aranycsapat 4000.

A KÉRDÉSEKET NEM KELL MAJD SORRENDBEN VÁLASZTANI, BÁTRAN LEHET KÉRNI ELŐSZÖR A MAGASABB PONTSZÁMÚ KÉRDÉSEKET IS. Egy-egy vetélkedő forduló 5 perc nettó játékidőt fog igénybe venni, tehát várhatóan nem fog az adott elődöntőben az összes kérdés előkerülni.

Ennek megfelelően nagy szerepe lehet a taktikának is. (Pl. a nagyon vezető játékos szándékosan kisebb értékű kérdéseket kér, hogy ne érhessék őt be.)

NEM KELL MEGVÁRNI, AMÍG A KÉRDÉS VÉGIG ELHANGZIK, ezért ebben a vetélkedőben a gyorsaságnak legalább akkora szerepe van, mint a tudásnak.

A forduló végén az ezer pontokat kerekítjük az első két számjegyre, ez fog számítani a végső összevetésben. Tehát aki pl. 25.000 pontot szerzett, az ebben a fordulóban 25 ponttal lett gazdagabb.